Velise vald (Vigala kihelkond)
Velise vald (saksa keeles Felks) oli vald Vigala kihelkonnas. Vallamaja asus Velise külas. Vald moodustati 1866. aastal. 1891. aastal liideti Velise vallaga Nurtu vald, Päärdu vald ja Valgu vald. 1939. aasta valdade reformiga läks valla maa-ala uue Velise valla koosseisu, välja arvatud Rääsküla ja Kurevere külade maa-alad, mis läksid Vigala valda, ning Laane talude maa-alad, mis läksid Kaisma valda.